ΓΡΑΠΤΗ ΕΡΩΤΗΣΗ E-2589/96 υποβολή: Amedeo Amadeo (NI) προς την Επιτροπή (11 Οκτωβρίου 1996)

Θέμα: Πρόγραμμα πλαίσιο για την έρευνα και τεχνολογική ανάπτυξη

Αναφορικά με την πρόταση απόφασης του Ευρωπαϊκού Κοινοβουλίου και του Συμβουλίου που προσαρμόζει για δεύτερη φορά την απόφαση 1110/94/ΕΚ η οποία προσαρμόστηκε από την απόφαση ΧΧ/96/ΕΚ σχετικά με το τέταρτο πρόγραμμα ενεργειών, έρευνας, τεχνολογικής ανάπτυξης και επίδειξης (1994-1998) (CΟΜ(96)12 ((ΕΕ C 115 της 19.4.1996, σελ. 1 ))).

Το τέταρτο πρόγραμμα πλαίσιο εγκρίθηκε οριστικά στις 26 Απριλίου 1994. Εκφράζοντας απογοήτευση για το γεγονός ότι οι παρούσες προτάσεις δεν προβλέπουν κάποιο νέο μέτρο προκειμένου να αυξηθεί η συμμετοχή των ΜΜΕ, παρά το γεγονός ότι οι τελευταίες αυτές συμβάλλουν σημαντικά στη δημιουργία θέσεων εργασίας στην Ευρώπη, ζητείται από την Ευρωπαϊκή Επιτροπή η δημιουργία μιας οριζόντιας task force «ΜΜΕ» που θα συντονίζει όλες τις πολιτικές και μέσα που συντρέχουν για την ανάπτυξη και ενίσχυση του τεχνολογικού και καινοτόμου δυναμικού των ΜΜΕ.

Απάντηση της κας Cresson εξ ονόματος της Επιτροπής (15 Νοεμβρίου 1996)

Στο 4ο πρόγραμμα-πλαίσιο έρευνας και τεχνολογικής ανάπτυξης (E& TA), ελήφθησαν μέτρα για την τεχνολογική τόνωση των μικρομεσαίων επιχειρήσεων (ΜΜΕ) που ήταν κοινά για δέκα ερευνητικά προγράμματα. Τα μέτρα αυτά αποσκοπούν στην κλιμάκωση και τη διευκόλυνση της συμμετοχής των μικρομεσαίων επιχειρήσεων στα κοινοτικά έργα έρευνας. Τα μέτρα αυτά είναι τα εξής:

- πριμοδότηση ερευνών έως 45.000 ECU δυνάμενη να καλύψει κατά μέγιστο 75% του κόστους προπαρασκευής ενός ερευνητικού έργου (μελέτη σκοπιμότητας, καλύτερος καθορισμός του έργου, εξακρίβωση του καινοτόμου χαρακτήρα του, προκαταρκτική μελέτη αγοράς, αναζήτηση εταίρων),

- έργα ερευνητικής σημασίας (Craft) με στόχο να δοθεί η δυνατότητα στις μικρομεσαίες επιχειρήσεις που δεν διαθέτουν ή διαθέτουν ελάχιστα μέσα έρευνας και τεχνολογικής ανάπτυξης να αναθέσουν σε οργανισμούς που διαθέτουν τα αντίστοιχα ερευνητικά μέσα συγκεκριμένο ερευνητικό έργο του οποίου τα τελικά αποτελέσματα να καταλήξουν και πάλι σε αυτές.

Τα μέτρα αυτά χαρακτηρίζονται από συγκεκριμένες διαδικασίες εφαρμογής όπως η μόνιμη πρόσκληση υποβολής προτάσεων, η μονοαπευθυντική υποβολή προτάσεων για τα δέκα ως άνω προγράμματα, η χρήση ενημερωτικών φυλλαδίων και απλοποιημένων δελτίων κοινών για τα δέκα προγράμματα και τακτικές αξιολογήσεις, τέσσερις φορές ετησίως, με απάντηση ενός τριμήνου.

Η Επιτροπή έχει συγκροτήσει μονάδα οριζόντιου συντονισμού για τα μέτρα αυτά (μονάδα συντονισμού μικρομεσαίων επιχειρήσεων).Ο χαρακτήρας των «ομάδων ειδικών καθηκόντων» (task-forces) είναι πρωτίστως συντονιστικός..Δεδομένης της συγκρότησης μιας μονάδας συντονισμού για τις μικρομεσαίες επιχειρήσεις δεν κρίνεται απαραίτητη η δημιουργία και μιας ομάδας ειδικών καθηκόντων με το ίδιο αντικείμενο.

Αντίθετα και σύμφωνα με το πνεύμα των προτάσεων που διατυπώνει το Αξιότιμο Μέλος του Κοινοβουλίου, το έγγραφο «Να ανακαλύψουμε το αύριο», εξετάζει το ενδεχόμενο δημιουργίας στο πέμπτο πρόγραμμα-πλαίσιο μιας οριζόντιας δράσης που να καθιστά ευχερέστερη την πρόσβαση μεγαλυτέρου αριθμού μικρομεσαίων επιχειρήσεων στο σύνολο των ερευνητικών εργασιών και των αποτελεσμάτων τους δημιουργώντας ένα ενιαίο και απλοποιημένο πλαίσιο και αναπτύσσοντας μηχανισμούς μεταφοράς της τεχνολογίας.

Η Επιτροπή προτίθεται να αναλάβει στο μέλλον την πρωτοβουλία στο πλαίσιο ενός πρώτου προγράμματος δράσης για την καινοτομία στην Ευρώπη, ανταποκρινόμενη σε σχετικό αίτημα του Ευρωπαϊκού Συμβουλίου της Φλωρεντίας.